**Finnderby** on Ypäjällä vuosittain vuodesta 1973 lähtien järjestetty suuri kolmipäiväinen hevostapahtuma, jossa kilpaillaan este- ja kenttäratsastuksessa. Järjestäjänä toimii Ypäjän hevosopisto. Tapahtuma kerää hevosihmisiä ympäri maailmaa kilpailemaan ja katsomaan. Vuonna 2010 Finnderby järjestettiin 37. kerran. Kilpailujen aikaan kilpailualueen lähistöllä on "kauppa-alue", jolla hevostarvikeliikkeet ja vastaavat myyvät tuotteitaan.

Tapahtuman pääkilpailu on Finnderby-luokka, joka on kansainvälinen kolmen tähden kilpailuksi luokiteltu estekilpailu. Perinteiseen Finnderby-rataan sisältyy paljon erikoisesteitä. Myös muita eritasoisia esteluokkia sekä muiden lajien kilpailuluokkia ratsastetaan. Vuoden 2010 Finnderbyn yhteydessä järjestettiin kahden tähden kansainvälinen Mannerheim-kenttäkilpailu, kenttäratsastuksen SM-kilpailu sekä kansallisen tason kouluratsastusluokkia.

Useimmin Finnderbyn on voittanut Christopher Wegelius, neljä kertaa vuosina 1973, 1975, 1984 ja 1994. Kahdesti ovat voittaneet Daniel Schultze (1982 ja 1987), Mikael Forsten (1996 ja 1997), Pinja Immonen (2001 ja 2002) sekä Mikael Wahlman (2012 ja 2015). Ratsuista kaksi voittoa ovat saavuttaneet Forstenin hollanninpuoliveriori Invitation, Immosen tilastoruuna Ramzes ja Wahlmanin Silvercup. Vuonna 2016 Finnderbyn voitti John Antell.

Voittajat 1973–2017
-------------------

| Vuosi | Ratsastaja | Hevonen |
| --- | --- | --- |
| 1973 | Suomi Christopher Wegelius | No Girls |
| 1974 | Ruotsi Per Fresk | Ylva |
| 1975 | Suomi Christopher Wegelius | Trixie |
| 1976 | Suomi Tom Gordin | Last Chance |
| 1977 | Neuvostoliitto Viktor Nenahov | Imperial |
| 1978 | Suomi Kristian Maunula | Bawian |
| 1979 | Länsi-Saksa Peter Wernke | Daniela |
| 1980 | Suomi Veikko Heikkilä | Amigo II |
| 1981 | Ruotsi Royne Zetterman | Bugatti |
| 1982 | Länsi-Saksa Daniel Schultze | Seute Deern |
| 1983 | Suomi Juhani Eho | Edvin |
| 1984 | Suomi Christopher Wegelius | Monday Morning |
| 1985 | Suomi Satu Väihkönen | Little Gold |
| 1986 | Puola Marek Orlos | Arion |
| 1987 | Länsi-Saksa Daniel Schultze | Miss Gina |
| 1988 | Suomi Anne-Marie Kynsilehto | Neopolitan |
| 1989 | Alankomaat Marcel Dufour | Simply Magic |
| 1990 | Ruotsi Rolf Byström | Cymbal |
| 1991 | Norja Geir Gulliksen | Solomon |
| 1992 | *ei kilpailtu* |
| 1993 | Suomi Peik Andersin | Lancer |
| 1994 | Suomi Christopher Wegelius | Irish Dream |
| 1995 | Sveitsi Andrea Fuchs | Warlock |
| 1996 | Suomi Mikael Forsten | Invitation |
| 1997 | Suomi Mikael Forsten | Invitation |
| 1998 | Norja Svante Johansson | Oliver III |
| 1999 | Suomi Susan Fagerström | Chicago II |
| 2000 | Viro Urmas Raag | Kingston II |
| 2001 | Suomi Pinja Immonen | Ramzes |
| 2002 | Suomi Pinja Immonen | Ramzes |
| 2003 | Viro Hanno Ellerman | Aprikossa |
| 2004 | Saksa Mylène Diederichsmeier | Arthemis |
| 2005 | Suomi Piia Pantsu | Oazis |
| 2006 | Irlanti Edward Little | Pulserate |
| 2007 | Suomi Jenny Kainulainen | Dequita |
| 2008 | Tanska Andreas Schou | Cancan 4 |
| 2009 | Suomi Maria Heikkilä | Caricia |
| 2010 | Belgia Philippe Le Jeune | Leo du Prairial |
| 2011 | Suomi Raimo Aaltonen | Polyfino |
| 2012 | Suomi Mikael Wahlman | Silvercup |
| 2013 | Suomi Hanna Tardiveau | Winola |
| 2014 | Suomi Essi Horttanainen | Amerante |
| 2015 | Suomi Mikael Wahlman | Silvercup |
| 2016 | Suomi John Antell | Denzel |
| 2017 | Suomi Sari Lundén | Lasdiema |

Lähteet
-------

1. 1 2
2. ↑  John Antell Finderbyn nuori yllätysvoittaja